Z á p i s n i c a 
zo 4. riadneho zasadnutia OZ v Haliči, konaného dňa 9.8.2013

Prítomní:	podľa prezenčnej listiny

Program:	1. Kontrola plnenia uznesení
		2. VZN obce Halič č. 6/2013 o povinnosti vypracovať a aktualizovať 
		    povodňový plán záchranných prác
		3. VZN obce Halič č. 7/2013 – požiarny poriadok obce Halič
		4. VZN obce Halič č. 8/2013 o určení výšky príspevku na činnosť školy 
		    a školského zariadenia
		5. Vyhodnotenie rozpočtu obce za 1. polrok 2013
		6. Vyhodnotenie rozpočtu ZŠ s MŠ Halič za 1. polrok 2013
		7. Haličské slávnosti – rozdelenie úloh
		8. Rôzne
		9. Interpelácie poslancov

Za overovateľov zápisnice boli určení: Mgr. Alexander Udvardy a Jozef Turek

Program odsúhlasili všetci prítomní poslanci – 8, neprítomný - ospr. Mgr. J. Pročko

	1. Kontrolu plnenia uznesení vykonal starosta obce. 
▪ Informoval o vykonanej úprave chodníka na Ul. mieru pred domom p. Danyiho. Skonštatoval, že p. Danyi má pravdepodobne posunutý plot pred svojím domom, preto v prípade neoprávnenosti rozšírenia pozemku obec písomne vyzve majiteľa o nápravu. 
▪ Predseda TJ Slovan Halič predložil hlavnej kontrolórke požadované doklady.
	2. Starosta obce prítomných stručne oboznámil s návrhom VZN č. 6/2013 o povinnosti vypracovať a aktualizovať povodňový plán záchranných prác. V katastrálnom území Obce Halič môžu byť postihnuté povodňou objekty nachádzajúce sa na pobrežných pozemkoch a v inundačnom území vodného toku  Tuhársky potok. Fyzické osoby oprávnené na podnikanie a právnické osoby, ktorých objekty sa v blízkosti potoka nachádzajú sú povinné vypracovať povodňové plány záchranných prác a predložiť ich obci. Prítomní poslanci uvedené VZN schválili.
								Hlasovanie: 8 za
	3. Návrh VZN č. 7/2013, ktorým sa vydáva požiarny poriadok obce predložil starosta obce. Jeho účelom je stanoviť povinnosti právnickým  osobám, podnikajúcim fyzickým osobám a fyzickým osobám a orgánom obce, čím sa vytvoria podmienky pre účinnú ochranu života a zdravia fyzických osôb, majetku a životného prostredia pred požiarmi, haváriami, živelnými pohromami a inými mimoriadnymi udalosťami. Všetci prítomní poslanci hlasovali za prijatie VZN.
								Hlasovanie: 8 za
	4. Návrh VZN č. 8/2013 o určení výšky príspevku na činnosť školy a školského zariadenia bol prejednaný a doporučený na schválenie ekonomickou komisiou. VZN bolo schválené bez pripomienok.
								Hlasovanie: 8 za
	5. Predsedkyňa ekonomickej komisie p. Bukovenová vyhodnotila plnenie rozpočtu obce Halič za I. polrok 2013. V príjmovej časti sa rozpočet plní na 61,2 % a vo výdavkovej časti na 43,07 %. Príjmovú časť tvoria najmä podielové dane, ktoré sa plnia, daň z pozemkov sa plní na 69,8 %, daň za psov 100 %, daň z ubytovania 46 %, poplatky za komunálny odpad 92,51 %. Podrobne vyhodnotila plnenie výdavkov. Vyššie plnenie je na miestny rozhlas z dôvodu jeho údržby, navrhuje sa úprava rozpočtu. Úprava rozpočtu sa navrhuje aj na položku zdravotné stredisko z dôvodu vyššieho čerpania energií, tiež na kapitolu vývoz a zneškodňovanie KO z dôvodu zvýšenia poplatkov za jeho  zneškodňovanie a na správu a údržbu miestnych komunikácií. Vyššie čerpanie je aj na energie v kultúrnom dome.
Na položke sociálne služby a pomoc je čerpanie vo výške 29,13 %, denné centrum – 28,63 %.
TJ Slovan Halič si dala požiadavku na zvýšenie dotácie o 600,- € na odmenu pre trénera.
Starosta obce skonštatoval, že hospodársky výsledok obce za 1. polrok 2013 je plusový a lepší ako v minulom roku.
Ekonomická komisia doporučuje zvýšiť príjmovú časť o 80.858,- €, výdavkovú časť o 23.342,- €. Obecné zastupiteľstvo zmenu rozpočtu schválilo.
							Hlasovanie: 8 za
	6. Riaditeľ ZŠ s MŠ Halič vyhodnotil plnenie rozpočtu za 1. polrok 2013. Rozpočet sa upravoval – aktualizoval na skutočne pridelené finančné prostriedky. Obecné zastupiteľstvo schválilo zmeny rozpočtu.
							Hlasovanie: 8 za
	7. Obecné zastupiteľstvo na svojom predchádzajúcom zasadnutí určilo služby poslancov a členov niektorých organizácií počas Haličských slávností. Starosta obce pripomenul rozdelenie služieb a požiadal poslancov o ich dodržanie a zabezpečenie. 
Mgr. Kokavec informoval, že na Haličské slávnosti je všetko zabezpečené, moderovať bude Boris Gaštan, program je pripravený na 10 hodín a v prípade nepriaznivého počasia bude presunutý do veľkej sály KD, ktorá bude pripravená.
	8. Rôzne
	▪ Starosta obce informoval, že na Obecný úrad v Haliči bola doručená sťažnosť na p. Rubintovú, ktorá chová väčší počet psov. Obecný úrad postúpil sťažnosť na Regionálnu veterinárnu a potravinovú správu, ktorá v domácnosti previedla kontrolu a skonštatovala, že chov psov si môže obec upraviť vo svojom VZN. Na základe uvedeného starosta obce pripravil návrh zmeny VZN o chove psov, v ktorom sa určuje maximálny počet psov na domácnosť.
Mgr. Priadka informoval, že uvedené nariadenie môže byť v rozpore so zákonom.
Mgr. Kokavec dal dotaz, či sa uvedené nariadenie nebude týkať aj chovu mačiek.
Starosta obce uviedol, že si preverí zákonnosť pripravovaného VZN a v rámci toho pripraví návrh na budúce zasadnutie OZ.
	▪ Na OcÚ bola doručená žiadosť MUDr. Mariany Beňovskej na umožnenie položenia vlastnej ponorky do obecnej studne, ktorú chce využívať na polievanie záhradky. OZ žiadosť schválilo s tým, že náklady na prevádzkovanie bude znášať žiadateľka. Zároveň v prípade potreby si obec umiestni v studni vlastnú ponorku za účelom zásobovania občanov studničnou vodou.
							Hlasovanie: 8 za
	▪ Starosta obce informoval o prácach, ktoré boli zrealizované na zdravotnom stredisku za účelom stabilizácie základových pásov a o prácach, ktoré sa pripravujú vo vnútri zdravotného strediska.
	▪ Starosta obce informoval o pripravovanej výstavbe chodníka a spevnenej plochy pri budove družstva Budúcnosť na Ul. mieru. Výstavbou chodníka sa rozšíri Podzámocké námestie do pôvodne zamýšľanej podoby.
Mgr. Priadka mal dotaz, či sa nebude riešiť miestna komunikácia pri ELKU, ktorá je v zlom stave. Starosta informoval, že obec plánuje opravovať komunikáciu na Hrnčiarskej ulici a prípadne časť Ulice Zelenej. Zároveň požiadal o odsúhlasenie výstavby chodníka 

a spevnenej plochy pri budove druž. Budúcnosť. OZ odsúhlasilo uvedenú výstavbu.
							Hlasovanie: 8 za
	▪ Informáciu o začínajúcom zbere biologického odpadu firmou MEPOS podal starosta obce. Obec bude zber biologického odpadu pokusne riešiť pristavením veľkoobjemových kontajnerov.
	▪ Bývalý občan Haliče p. Ivan Snopko navštívil Halič na Ukrajine. Informáciu poskytol starosta obce.
	▪ Milan Peťko požiadal o odkúpenie časti novovytvorenej obecnej parcely C-KN 64/10 druh pozemku záhrada o výmere 95 m2. Uvedená parcela tvorí priľahlú plochu pozemku zastavanom jeho stavbami. Predaj už bol odsúhlasený na minulom OZ za 18,- za 1 m2, ale nebola známa výmera, nakoľko nebol vypracovaný geometrický plán. Z už vypracovaného geometrického plánu vyplýva, že obec odpredáva parcelu o veľkosti 95 m2.
	▪ V poštovej schránke OcÚ bol list od „Pepeka“ (Peter Pročko), v ktorom kritizoval postoj obce a hlavne starostu voči TJ, ktorý údajne nepodporuje v Haliči futbal. Ďalej v liste skonštatoval, že starosta obce nerobí nič pre obec a viac pre túto obec urobil pán  Aladár Rácz, ako terajší starosta. Starosta obce vyčíslil všetky financie, ktoré v súčasnosti sú poskytované TJ Slovan Halič:
6.500,- € pôvodne odsúhlasené fin. pr. na činnosť klubu
2.000,- € navýšenie, určené na odmenu hospodára (polievanie a kalenie hracej plochy,siete...)
340,- € benzín na kosenie
600,- € odsúhlasené na financovanie nového trénera
2.000,- € manuálne práce zabezpečované pracovníkmi obce (pranie dresov, upratovanie šatní, kúpa a montáž záchytných sietí, kosenie hracej plochy, kosenie a údržba športového areálu...) Spolu 11.440,- € - v tejto sume nie je započítaná zľava na autobus. Z uvedeného vyplýva, že obec Halič poskytuje pre futbalové oddiely 6,80 € na jedného obyvateľa. Uvedený list chcel pisateľ pravdepodobne uverejniť v Haličských zvestiach. Avšak už v minulosti redakčná rada prijala rozhodnutie, že Haličské zvesti nie sú bulvárne noviny a nebude v nich zverejňovať očierňujúce, nepravdivé a neoverené informácie.
Mgr. Priadka, ako člen výboru skonštatoval, že futbal bol prevzatý v dosť zlom stave, vo výbore nikto nechce pracovať a jeho kredit upadá. Má snahu vrátiť vážnosť futbalu. Nedarí sa mu zháňať sponzorské príspevky. Najväčšie výdavky sú na rozhodcov.
J. Turek upozornil, že v peňažnom denníku TJ v príjmovej časti nie sú uvedené príjmy zo vstupného a taktiež upozornil, že pokuty hráčov je potrebné zosobňovať.
	▪ Predsedkyňa ekonomickej komisie informovala o práci komisie. Zasadnutie bolo dvakrát. Komisia prejednala žiadosť TJ Slovan Halič o zvýšenie rozpočtu. Ekonomická komisia doporučuje zvýšiť mesačný príspevok pre TJ o 150,- € v termíne od júla do októbra 2013 (spolu 600,- €), ktorý je určený na odmenu pre trénera. Obecné zastupiteľstvo súhlasí so zvýšením príspevku, ktorý je potrebné účelovo dokladovať.
							Hlasovanie: 8 za
Ekonomická komisia doporučuje zakúpiť programové vybavenie ASPI – Automatizovaný systém právnych informácií. OZ súhlasí so zakúpením.
							Hlasovanie: 8 za
Ekonomická komisia doporučuje zakúpenie dosiek na multifunkčné ihrisko.
Komisia prejednala žiadosť p. Kákovej o predĺženie nájomnej zmluvy a doporučuje predĺženie do 30. 11. 2014. Ďalej p. Káková žiada o prehodnotenie – zníženie nájomnej plochy, ako aj o zníženie nájomného. Ekonomická komisia doporučuje zníženie prenajatej plochy, ale nedoporučuje zníženie určeného nájomného za 1 m2.
Obecné zastupiteľstvo súhlasí s predĺžením nájomnej zmluvy do 30. 11. 2014.
							Hlasovanie: 8 za

Obecné zastupiteľstvo súhlasí so znížením prenajatej plochy.
							Hlasovanie: 8 za
Obecné zastupiteľstvo nesúhlasí so znížením výšky nájomného za 1 m2.
							Hlasovanie: 5 za, proti - Mgr. Gálová,
								Mgr. Priadka, Mgr. Kokavec
Ekonomická komisia opätovne prehodnotila žiadosť p. Čabu o príspevok na účasť v súťažiach a doporučuje poskytnutie príspevku vo výške 100,- € z reprezentačného fondu starostu obce.
							Hlasovanie: 8 za
Predsedkyňa ekonomickej komisie informovala o dare NR SR pre obec Halič. NR SR darovala obci tri počítače a tri multifunkčné zariadenia. Doporučuje predmety zapísať do majetku obce v hodnote 1,- €.
Ekonomická komisia prejednala návrh cenníka dopravy obecným autobusom. Uvedený cenník, ktorý bude prílohou zápisnice, berie na vedomie a odporúča jeho schválenie.
							Hlasovanie: 8 za
	▪ Predseda komisie školstva, kultúry, športu detí a mládeže Mgr. Kokavec informoval o zasadnutiach komisie. Na zasadnutí vyhodnotili uskutočnené podujatia – MDD, váľanie mája a prejednali plánované podujatia – výročie SNP a výročie úmrtia Hany Ponickej. Komisia navrhuje, aby sa spomienka na spisovateľku Hanu Ponickú organizovala každých päť rokov – pri okrúhlom výročí jej úmrtia.
Komisia prejednala žiadosť p. Šandulovej a p. Nosáľa na usporiadanie koncertu dňa 28. 8. 2013 v čase od 20.00 do 24.00 hod. Doporučuje odsúhlasiť konanie podujatia do 23. hodiny. 
K žiadosti sa vyjadril starosta obce s tým, že takéto podujatia, ktoré sú pomerne hlučné, nie je vhodné poriadať v bezprostrednej blízkosti rodinných domov. 
Komisia doporučuje, aby boli na ihrisku TJ otvorené toalety v čase, keď je otvorené multifunkčné ihrisko.
Mgr. Kokavec požiadal riaditeľa ZŠ s MŠ Halič o opravu svetla v telocvični a opravu sprchy v šatni.
Mgr. Kokavec informoval, že na Ul staničnej za záhradami p. Letku až p. Jurinu – na obecnej ploche - by chceli vybudovať ihrisko. Budú žiadať obec o poskytnutie pletiva na oplotenie.
	▪ Hlavná kontrolórka obce – p. Nátonová predložila plán kontrolnej činnosti na II. polrok 2013 a požiadala o jeho odsúhlasenie. Obecné zastupiteľstvo plán kontrolnej činnosti odsúhlasilo.
							Hlasovanie: 8 za
	▪ Riaditeľ ZŠ s MŠ na požiadanie p. Bukovenovej informoval o prenajatí bufetu v budove školy. Bufet bol prenajatý p. Vilhanovej, ktorá si zároveň odkúpila jeho zariadenie.

V Haliči 14. 8. 2013

Zapísala M. Veselovská

Overovatelia: Mgr. Alexander Udvardy
		Jozef Turek

								Vladimír Rehanek
								    starosta obce